DA Den Europæiske Unions Tidende CE 70/255

(2004/C 70 E/276)

SKRIFTLIG FORESPØRGSEL P-3315/03

af Caroline Lucas (Verts/ALE) til Kommissionen

(3. november 2003)

Om: Kompensation for mund- og klovsyge

Den britiske regering har ønsket 948,6 mio. £ fra Europa-Kommissionen for udgifterne til at imødegå mundklovsygeudbruddet.

Kommissionen har indtil nu udbetalt 217 mio. £.

I henhold til fællesskabsretten kan der kun udbetales kompensation til landbrugere, hvis besætninger antages at have været udsat for smitte.

Tilbageholder Kommissionen kompensationen, selv om hverken det daværende EU-direktiv eller den ændrede udgave fastsætter bestemmelser om nedslagtning af nabobesætninger som et kontrolredskab?

Hvad er Kommissionens tidsplan for gennemførelse af kompensationsbetalingerne?

Svar afgivet på Kommissionens vegne af David Byrne

(3. december 2003)

Fællesskabets godtgørelse af medlemsstaternes udgifter i forbindelse med udryddelse under epidemier såsom mund- og klovesygen er fastlagt i beslutning 90/424/EØF (1). Det overordnende princip er, at de udgifter, der er opført i denne beslutnings artikel 11, og som anerkendes som støtteberettigede, kan modtage et finansielt tilskud på op til 60 %.

Hvad angår de udgifter, Det Forenede Kongerige har afholdt under epidemien i 2001, har Kommissionen vedtaget tre specifikke beslutninger om finansiering på grundlag af ovennævnte beslutning 90/424/EØF:

— beslutning 2001/654/EF (2) med henblik på medfinansiering af de godtgørelser, de britiske myndigheder udbetalte mellem februar og juni 2001

— beslutning 2003/23/EF (3) med henblik på medfinansiering af de godtgørelser, de britiske myndigheder udbetalte fra juli til oktober 2001

— beslutning 2003/676/EF (4) med henblik på de »operationelle udgifter« i forbindelse med udryddelsen (rengøring, desinficering, destruktion af kroppe osv.).

Anmodningerne om medfinansiering på 60 % indgivet af Det Forende Kongerige i medfør af disse tre beslutninger beløber sig til henholdsvis 887, 102 og 510mio.EUR.

Kommissionen har på nuværende tidspunkt afsluttet den finansielle kontrol af de anmodninger, der er indgivet i medfør af beslutning 2001/654/EF, og har anerkendt et beløb på 378,2 mio. EUR som støtteberettiget, hvoraf de 355 allerede er blevet udbetalt som forskud. De resterende udgifter svarer ikke til foranstaltninger, der ikke anerkendes som støtteberettigede ifølge fællesskabsretten, men til en overvurdering af dyrenes værdi i forhold til de beregninger, Kommissionen har foretaget, og en fast finansiel justering for mangeler inden for det administrative kontrolsystem.

Gennemgangen af de anmodninger, der er indgivet i medfør af de to andre beslutninger om finansiering, er stadig i gang og forventes afsluttet i 2004. Fællesskabets finansielle bidrag vil blive udbetalt, når denne gennemgang er tilendebragt.

Der vil i nærmeste fremtid blive udbetalt et forskud på 40 mio. EUR til dækning af de udgifter, der er omfattet af beslutning 2003/676/EF.

(1) 90/424/EØF: Rådets beslutning af 26. juni 1990 om visse udgifter på veterinærområdet, EFT L 224 af 18.8.1990.

(2) 2001/654/EF: Kommissionens beslutning af 16. august 2001 om finansielt tilskud til udryddelse af mund- og klovesyge i Det Forenede Kongerige i 2001, EFT L 230 af 28.8.2001.

(3) 2003/23/EF: Kommissionens beslutning af 30. december 2002 om finansielt tilskud til obligatorisk nedslagning af dyr mellem 1. juli og 31. oktober 2001 som følge af mund- og klovesyge i Det Forenede Kongerige, EFT L 8 af 14.1.2003.

(4) 2003/676/EF: Kommissionens beslutning af 24. september 2003 om supplerende EF-tilskud til udgifterne til udryddelse af mund- og klovesyge i Det Forenede Kongerige i 2001, EUT L 249 af 1.10.2003.